मौसम विभाग से मिली जानकारी के अनुसार इन दिनों उत्तरी-मध्य महाराष्ट्र और मध्यप्रदेश के क्षेत्र में एक चक्रवाती घेरा बना हुआ है। इसका असर उत्तरी छत्तीसगढ़ के मौसम पर पड़ रहा है। लिहाजा गुरुवार की शाम से ही आसमान में घने बादल छा गए। इससे शुक्रवार की रात तक बादल छाए रहे। इसका असर यह हुआ कि अधिकतम तापमान में बढ़ोतरी होने के बजाय यह और नीचे चला गया। गुरुवार को जहां अधिकतम तापमान 34 डिग्री दर्ज किया गया था, वहीं शुक्रवार को यह घटकर 29 डिग्री रह गया। सुबह से ही हो रही बंदाबांदी से लोगों को दिन में भी ठंड का अहसास हो रहा था। शाम तक इसी तरह की स्थिति बनी रही। हालांकि बादल के असर से रात में न्यूनतम तापमान में बढ़ोतरी हो गई। गुरुवार को न्यूनतम तापमान जहां 19 डिग्री था, जो शुक्रवार की रात 3 डिग्री बढ़कर 22 डिग्री पर पहुंच गया। मौसम वैज्ञानिकों का कहना है कि चक्रवाती घेरे का असर अगले एक से दो दिनों रह सकता है। इसके बाद आसमान साफ होने पर तापमान में एक बार फिर बढ़ोतरी शुरू होगी।